আলী জাফর
আলী জাফর (উর্দু: علی ظفر‎‎; জন্ম: ১৮ মে ১৯৮০) একজন পাকিস্তানি কণ্ঠশিল্পী, গীতিকার, সংগীত প্রযোজক, চিত্রশিল্পী, অভিনেতা ও মডেল। প্রাথমিকভাবে একজন সংগীত সুরকার হিসেবে তিনি তার কর্মজীবন শুরু করেন। আলীর প্রথম একক অ্যালবাম হুকা পানি মুক্তিলাভের মাধ্যমে সংগীতশিল্পী হিসেবে আত্মপ্রকাশ করেন; যেটি বিশ্বব্যাপী পাঁচ মিলিয়ন কপি বিক্রি করার মধ্য দিয়ে ব্যাপকভাবে জনপ্রিয়তা অজর্ন করে। অ্যালবামটির গানগুলি সংগীতের শীর্ষস্থানীয় ওয়েবসাইটগুলির টপচার্টে শীর্ষস্থান দখল করে নিয়েছিল। আলী জাফর ২০১০ সালের বলিউড চলচ্চিত্র তেরে বিন লাদেন-এ অভিনয়ের মাধ্যমে চিত্রনায়ক হিসেবে আত্মপ্রকাশ করেন। যার স্বীকৃতিস্বরুপ তিনি ফিল্মফেয়ার শ্রেষ্ঠ পুরুষ আত্মপ্রকাশ পুরস্কারের জন্যে মনোনীত হয়েছিলেন। ২০১১ সালে আলী লাভ কা দি এন্ড এবং মেরে ব্রাদার কী দুলহন চলচ্চিত্রে অভিনয় করেন; যার সুবাদে তিনি স্টারডাস্ট পুরস্কার - সুপারস্টার টুমোরো পুরুষ লাভ করেন। এছাড়াও তিনি সফলতার সঙ্গে বলিউড চলচ্চিত্র লন্ডন, প্যারিস, নিউইয়র্ক (২০১২), চশমে বদ্দূর (২০১৩) এবং টোটাল সিপায়া (২০১৪)-তে কাজ করেন।